6. โครงการในอนาคต

บริษัทฯ ได้วางแผนกลยุทธ์การลงทุนของบริษัทฯ และบริษัทในเครือ
โดยมีวัตถุประสงค์หลักเพื่อเสริมศักยภาพในการดำเนินธุรกิจให้มีการเจริญเติบโตอย่างยั่งยืน
ตลอดจนเพิ่มเสถียรภาพเพื่อรองรับความผันผวนของอุตสาหกรรมน้ำมัน และปิโตรเคมีในอนาคต
โดยมุ่งเน้นการขยายงานด้านการกลั่นน้ำมันที่เชื่อมโยงกับการผลิตผลิตภัณฑ์ปิโตรเคมี
ตลอดจนธุรกิจที่เกี่ยวเนื่อง การเพิ่มมูลค่าของผลิตภัณฑ์
การลงทุนเพิ่มเติมในธุรกิจไฟฟ้าและพลังงานทดแทน
เพื่อก้าวสู่การเป็นกลุ่มบริษัทพลังงานชั้นนำในภูมิภาคเอเชียแปซิฟิค

โครงการที่ดำเนินการแล้วเสร็จและอยู่ระหว่างการดำเนินงาน

-   โครงการขยายกำลังการผลิตสารอะโรมาติกส์ของ บจ.ไทยพาราไซลีน

การขยายกำลังการผลิตสารอะโรมาติกส์ได้ดำเนินงานเป็น 3 ส่วนโดยในส่วนแรก คือ
การขยายกำลังการผลิตสารมิกซ์ไซลีนได้ดำเนินการแล้วเสร็จและเริ่มการผลิตตั้งแต่ปลายปี 2550
ทำให้กำลังการผลิตสารมิกซ์ไซลีนเพิ่มสูงขึ้น ส่วนที่ 2
เป็นการขยายกำลังการผลิตหน่วยผลิตสารพาราไซลีน และหน่วยผลิตสารเบนซีน-โทลูอีน
ซึ่งแล้วเสร็จและเริ่มผลิตผลิตภัณฑ์ในกลางเดือนเมษายน 2551 สำหรับส่วนสุดท้ายคือ
การปรับปรุงหน่วยผลิตเดิมที่ไม่ได้ใช้งานให้เป็นหน่วย Tatoray
ซึ่งช่วยเสริมกำลังการผลิตสารอะโรมาติกส์ ส่วนสุดท้ายแล้วเสร็จในเดือนมิถุนายน 2551

เมื่อโครงการทั้งหมดแล้วเสร็จ บจ.ไทยพาราไซลีน
จะสามารถเป็นผู้ผลิตสารอะโรมาติกส์แบบครบวงจร คือ ผลิตสารพาราไซลีน มิกซ์ไซลีน
เบนซินและโทลูอีน โดยมีกำลังการผลิตสารอะโรมาติกส์รวมเพิ่มสูงขึ้นจาก 420,000
ตันต่อปีในปัจจุบัน เป็น 900,000 ตันต่อปี

-   โครงการก่อสร้างสถานีจ่ายน้ำมันทางรถแห่งใหม่

เพื่อเป็นการเพิ่มประสิทธิภาพในการดำเนินการส่งจ่ายผลิตภัณฑ์ปิโตรเลียมและเตรียมพร้อมรองรับความต้องการที่เพิ่มสูงขึ้นของลูกค้า
บริษัทฯ จึงได้ดำเนินการก่อสร้างสถานีจ่ายน้ำมันทางรถแห่งใหม่
โดยมีการติดตั้งหน่วยควบคุมไอน้ำมันเชื้อเพลิง (Vapor Recovery Unit) เพื่อรักษาสิ่งแวดล้อม
และรองรับกฎหมายใหม่ของภาครัฐ สถานีใหม่ดังกล่าวจะสามารถจำหน่ายน้ำมันเบนซินชนิดต่างๆ
น้ำมันดีเซล และไบโอดีเซล น้ำมันเตา รวมทั้งสารโทลูอีนด้วย
โดยการก่อสร้างจะเสร็จสมบูรณ์ในเดือนธันวาคม 2551
และเริ่มการดำเนินการเชิงพาณิชย์ได้ในต้นเดือนมกราคม 2552

-   โครงการผลิตน้ำมันสำเร็จรูปตามมาตรฐาน EURO IV

บริษัทไทยออยล์ได้ริเริ่มโครงการผลิตน้ำมันสำเร็จรูปมาตรฐาน EURO IV ตั้งแต่ปี 2550
เพื่อรองรับมาตรฐานใหม่ที่จะมีการบังคับใช้ในปี 2555 บริษัทฯ
สามารถผลิตน้ำมันดีเซลตามมาตรฐาน EURO IV ออกสู่ตลาดได้ตั้งแต่เดือนกุมภาพันธ์ 2551

-   โครงการการจัดการด้านการใช้พลังงาน (Demand-side Management - DSM)

บริษัทฯ ร่วมกับ บจ. ไทยออยล์พาวเวอร์ ได้จัดทำโครงการ Heat Recovery from Gas
Turbine Flue Gas โดยได้รับการจัดสรรเงินสนับสนุนจากกองทุนเพื่อส่งเสริมการอนุรักษ์พลังงาน
ภายใต้ "โครงการส่งเสริมการจัดการด้านการใช้พลังงานโดยวิธีประกวดราคา " (Demand Side
Management Bidding) ของสำนักงานนโยบายและแผนพลังงาน กระทรวงพลังงาน
โครงการดังกล่าวเป็นการติดตั้ง Heat Recovery Steam Generator (HRSG)
เพื่อนำความร้อนทิ้งจากไอเสียร้อนของ Gas Turbine มาใช้ประโยชน์ในการผลิตไอน้ำความดันต่ำ
ทำให้เกิดการประหยัดพลังงานจากการลดการใช้น้ำมันเตาประมาณ 16,000 ตันต่อปี
หรือคิดเป็นเงิน 150 ล้านบาทต่อปี ขณะนี้โครงการอยู่ระหว่างการออกแบบทางวิศวกรรม
และคาดว่าจะเริ่มการก่อสร้างได้ในต้นปี 2552 และคาดว่าจะแล้วเสร็จปลายปี 2552

-   โครงการผลิตสาร Treated Distillate Aromatic Extrac (TDAE) ของ บมจ.
    ไทยลู้บเบส

บมจ.ไทยลู้บเบส
อยู่ระหว่างการดำเนินการออกแบบทางวิศวกรรมเบื้องต้นเพื่อเตรียมก่อสร้างหน่วยผลิตสาร TDAE
เพื่อเพิ่มคุณค่าผลิตภัณฑ์น้ำมันยาง (Extract) เดิมให้เป็นน้ำมันยางมลพิษต่ำ (Treated
Distillate Aromatic Extract – TDAE) ซึ่งมีสารอะโรมาติกส์หนัก (Poly Cyclic
Aromatic – PCA) ในปริมาณต่ำ
นำไปใช้เป็นวัตถุดิบในการผลิตยางรถยนต์มาตรฐานสูงที่จะมีผลบังคับใช้ในกลุ่มประเทศประชาคมยุโรปในอนาคต
โครงการดังกล่าวคาดว่าจะเริ่มดำเนินการก่อสร้างได้ในปี 2552 และสามารถผลิต TDAE
ได้ในปริมาณ 50,000 ตันต่อปี ในปี 2553

อย่างไรก็ตามในปี 2551 ที่ผ่านมา บมจ. ไทยลู้บเบส ได้เริ่มทดลองผลิตสาร TDAE
จากหน่วยผลิตเดิมที่มีอยู่เพื่อทำการทดสอบตลาดสำหรับผลิตภัณฑ์ดังกล่าว

-   โครงการขยายกองเรือของ บริษัท ไทยออยล์มารีน จำกัด (บจ.ไทยออยล์มารีน)

บจ. ไทยออยล์มารีน มีแผนงานจัดซื้อเรือขนส่งผลิตภัณฑ์ปิโตรเคมี และปิโตรเลียมทั้งสิ้นจำนวน 5
ลำ เพื่อรองรับความต้องการขนส่งผลิตภัณฑ์ปิโตรเคมี และปิโตรเลียมของกลุ่ม ปตท.
ที่เพิ่มสูงขึ้นอย่างต่อเนื่อง
โดยเรือที่จะจัดซื้อดังกล่าวประกอบด้วยเรือขนส่งผลิตภัณฑ์ปิโตรเลียมชนิดสะอาด (Clean
Product) ชนิดพร้อมใช้ขนาด 40,000 ตันบรรทุก (Medium Range Vessel) จำนวน 2 ลำ
และเรือขนส่งผลิตภัณฑ์ปิโตรเคมีขนาด 7,000 ตันบรรทุก (DWT) จำนวน 3 ลำ

สำหรับการส่งมอบเรือนั้น จะมีการส่งมอบเรือขนส่งผลิตภัณฑ์ปิโตรเลียมในกลางปี 2552
และส่งมอบเรือขนส่งผลิตภัณฑ์ปิโตรเคมีได้ลำแรกในต้นปี 2553

-   โครงการผลิตเอทานอล

                บริษัทฯ ได้ร่วมจัดตั้งบริษัท แม่สอดพลังงานสะอาด จำกัด (บจ.
แม่สอดพลังงานสะอาด) เพื่อผลิตเอทานอลจากน้ำอ้อยโดยตรงเป็นรายแรกของประเทศไทยกับ
บริษัท ผาแดงอินดัสทรี จำกัด (มหาชน) (บมจ. ผาแดงอินดัสทรี) และ บริษัท เพโทรกรีน จำกัด
(บจ.เพโทรกรีน) ซึ่งเป็นบริษัทในเครือของบริษัท มิตรผล จำกัด (มหาชน) มีกำลังการผลิต
200,000 ลิตรต่อวัน ขณะนี้อยู่ระหว่างการก่อสร้าง คาดว่าจะเริ่มดำเนินการผลิตเชิงพาณิชย์
ได้ในช่วงต้นปี 2552 และคาดว่าโครงการนี้สามารถขยายกำลังการผลิตเพิ่มขึ้นเป็น 400,000
ลิตรต่อวันในระยะ 2-3ปี ต่อไป

นอกจากนี้บริษัทฯ ได้จัดตั้งบริษัทไทยออยล์ เอทานอล จำกัด (บจ. ไทยออยล์ เอทานอล)
เพื่อดำเนินการลงทุนในโครงการผลิตเอทานาลได้อย่างคล่องตัวมีประสิทธิภาพเพิ่มขึ้น
โดยในขั้นต้นได้ทบทวนแผนการลงทุนโครงการผลิตเอทานอลจากมันสำปะหลังขนาดกำลังการผลิตประมาณ
500,000 ลิตรต่อวันใหม่และอาจร่วมลงทุนกับพันธมิตรทางธุรกิจที่เริ่มดำเนินโครงการผลิต
เอทานอลไปแล้ว เพื่อให้โครงการแล้วเสร็จเร็วขึ้น และเริ่มผลิตเชิงพาณิชย์ได้ภายในปี 2554
บริษัทฯ
ได้ตั้งเป้าหมายที่จะลงทุนในโครงการผลิตเอทานอลจากมันสำปะหลังและน้ำตาลเพิ่มเติมอีกเพื่อให้สอดคล้องกับนโยบายพลังงานจากภาครัฐที่สนับสนุนการใช้น้ำมันแก๊สโซฮอล์
ซึ่งทำให้ความต้องการเอทานอลจะสูงขึ้นมากในอนาคต

-   โครงการ (Thaioil Energy Solutions -TES)

บริษัทฯ ได้จัดตั้งบริษัท ไทยออยล์ เอนเนอร์ยี จำกัด (บจ. ไทยออยล์ เอนเอนร์ยี)
เพื่อให้บริการด้านพลังงาน โดยเฉพาะด้านเทคนิคที่ต้องการความรู้เฉพาะด้านสูง ซึ่งบริษัทฯ
และพันธมิตรด้านวิชาการของบริษัทฯ มีองค์ความรู้ ประสบการณ์ และความเชี่ยวชาญ
ที่สามารถให้บริการลูกค้าได้ ซึ่งกลุ่มลูกค้าหลักในเบื้องต้นจะเป็นบริษัทในกลุ่ม ปตท. ขณะนี้บริษัทฯ
อยู่ในระหว่างการจัดทำแผนธุรกิจ และสรรหาพนักงาน
โดยจะเริ่มดำเนินการเชิงพาณิชย์ได้ในไตรมาส 2 ปี 2552

โครงการที่อยู่ระหว่างการศึกษาความเป็นไปได้ของโครงการ

-   โครงการ Residue Upgrading Project - RUP

เนื่องจากความต้องการน้ำมันเตาในประเทศที่ลดลงโดยเฉพาะภาคการผลิตไฟฟ้าที่มีการทดแทนการใช้น้ำมันเตาด้วยก๊าซธรรมชาติ
ในขณะที่ความต้องการน้ำมันเพื่อการขนส่ง (Transportation Fuel)
ยังมีโอกาสที่จะเพิ่มขึ้นอีกทั้งในประเทศและในภูมิภาคนี้ โดยเฉพาะน้ำมันดีเซล บริษัทฯ
จึงได้ศึกษาความเป็นไปได้ในโครงการเพิ่มคุณค่าน้ำมันเตา (Residue Upgrading Project)
ทั้งด้านเทคโนโลยีที่เหมาะสมและการวิเคราะห์ด้านราคา และเศรษฐศาสตร์อย่างละเอียด
เพื่อสรุปแนวทางการลงทุนในอนาคต

-   โครงการปรับปรุงผลิตภัณฑ์สารอะโรมาติกส์ให้มีมูลค่าสูงขึ้นของ บจ.ไทยพาราไซลีน จำกัด

บจ.ไทยพาราไซลีน ได้มีแนวความคิดที่จะปรับปรุงหน่วยผลิต Tatoray เดิมให้เป็นหน่วย Toluene
Disproportion Unit (TDP) เพื่อเพิ่มคุณค่าสารโทลูอีน ให้เป็นสารพาราไซลีน
และเบนซีนโดยที่สารโทลูอีนตั้งต้นอาจนำมาจากแหล่งอื่นในประเทศได้อีก
ขณะนี้อยู่ระหว่างการออกแบบทางวิศวกรรม
และคาดว่าจะเริ่มดำเนินการปรับปรุงหน่วยเดิมและก่อสร้างใหม่ได้ราวไตรมาส 2 ปี 2552